## Pravilnik o metodologiji za izračun vlastitih udjela društava za osiguranje u tablicama maksimalnog pokrića i utvrđivanje najveće vjerojatne štete

### NN 4/2008 (9.1.2008.), Pravilnik o metodologiji za izračun vlastitih udjela društava za osiguranje u tablicama maksimalnog pokrića i utvrđivanje najveće vjerojatne štete

# HRVATSKA AGENCIJA ZA NADZOR FINANCIJSKIH USLUGA

**92**

Na temelju odredbi članka 101. točka 7., članka 129., članka 130. Zakona o
osiguranju (»Narodne novine« br. 151/05) Hrvatska agencija za nadzor
financijskih usluga donijela je na sjednici održanoj 28. prosinca 2007.

## PRAVILNIK

### O METODOLOGIJI ZA IZRAČUN VLASTITIH UDJELA DRUŠTAVA ZA OSIGURANJE U TABLICAMA MAKSIMALNOG POKRIĆA I UTVRĐIVANJE NAJVEĆE VJEROJATNE ŠTETE

*Predmet Pravilnika*
Članak 1.

Ovaj Pravilnik
– daje opće upute za izradu programa planiranog reosiguranja,
– propisuje detaljnija pravila za izvještavanje o činjenicama i okolnostima koje
su važne za procjenu adekvatnosti reosiguranja društva za osiguranje.

*Obveza reosiguranja*
Članak 2.

(1) U skladu s mjerama za upravljanje rizicima, društvo za osiguranje donijet će
program planiranog reosiguranja.
(2) Društvo za osiguranje pokrit će reosiguranjem onaj dio preuzetih osiguranih
rizika koji prema tablicama maksimalnog pokrića prelaze vlastite udjele u
kompenzaciji rizika.
(3) Društvo za osiguranje prihvatit će, za svaku poslovnu godinu, program
planiranog reosiguranja.
(4) Iznimno od stavka 3. ovog članka Uprava treba revidirati program planiranog
reosiguranja i unutar poslovne godine ako se promjene okolnosti u kojima društvo
posluje, ako se promijeni strategija preuzimanja rizika, odnosno ako se
promijeni status reosiguratelja.

*Program planiranog reosiguranja*
Članak 3.

Program planiranog reosiguranja obuhvatit će:
1. izračun vlastitih udjela prema pojedinim vrstama osiguranja,
2. tablice maksimalnog pokrića sastavljene na temelju izračuna iz točke 1. ovoga
stavka,
3. postupke, osnovice i mjerila za utvrđivanje najveće vjerojatne štete za
pojedine preuzete osigurane rizike,
4. interne procedure za sklapanje reosiguranja koje uključuju načine odabira
reosiguratelja, procjenu sigurnosti reosiguratelja, načine praćenja
reosigurateljnjih ugovora, izvještavanja, te sustav unutarnjih kontrola.

*Tablice maksimalnog pokrića*
Članak 4.

Društvo za osiguranje odredit će vlastite udjele u tablicama maksimalnog pokrića
po pojedinoj vrsti osiguranja.
Pri određivanju vlastitih udjela u tablicama maksimalnog pokrića društvo za
osiguranje uzima u obzir sljedeće osnovice i kriterije:
1. cjelokupni opseg poslovanja: veličinu preuzetog rizika i strukturnu
uravnoteženost portfelja,
2. zaračunatu premiju osiguranja po pojedinoj vrsti osiguranja,
3. udjele osiguranja po pojedinim vrstama osiguranja u osnovicama iz točke 1. i
2. ovoga stavka,
4. izravnavanje rezultata: usklađivanje zbog većih odstupanja u iskustvu sa
štetama po pojedinim vrstama osiguranja,
5. visinu kapitala i adekvatnost kapitala,
6. povrat na kapital,
7. vjerojatnost štetnog događaja obzirom na strukturu portfelja društva za
osiguranje, te period promatranja i visinu premije po pojedinim vrstama
osiguranja,
8. veličinu štete,
9. politiku društva za osiguranje obzirom na preuzimanje rizika.

*Najveća vjerojatna šteta*
Članak 5.

(1) Najveću vjerojatnu štetu određuje društvo za osiguranje uzimajući u obzir
sva obilježja rizika. Najveća vjerojatna šteta određuje se u postotku od
ugovorene osigurane svote odnosno limita pokrića i izražena je u apsolutnom
iznosu.
(2) Društvo za osiguranje propisat će postupke, osnovice i mjerila za
utvrđivanje najveće vjerojatne štete za pojedine preuzete osigurane rizike.
(3) Osnova za određivanje najveće vjerojatne štete u pravilu je 100% ugovorene
osigurane svote – totalna šteta. Niži postotak se može koristiti samo u iznimnim
slučajevima kada za to postoje razboriti razlozi.

*Izvještavanje*
Članak 6.

(1) U okviru nadzora nad upravljanjem rizicima u društvima za osiguranje,
društva za osiguranje dostavit će Hrvatskoj agenciji za nadzor financijskih
usluga jednom godišnje:
1. program planiranog reosiguranja, odobren od Uprave društva, koji će
obuhvatiti elemente iz članka 3. ovog Pravilnika s pregledom reosigurateljne
zaštite društva za osiguranje,
2. statističke podloge promatranih područja i razdoblja uključujući statističke
metode na temelju kojih društvo za osiguranje ocjenjuje izloženost riziku,
interne procedure o unutarnjim kontrolama koje koristi kako bi se izbjegavanje
kumulacija rizika. Statističke metode koje koristi društvo za osiguranje
dostavlju se s prvim izvješćem, a naknadno se dostavljaju jedino u slučaju
promjene metodologije,
3. procjenu kapitalne snage društva za osiguranje obzirom na vlastite udjele
koja se računa kao omjer između zaračunate premije neživotnih osiguranje
umanjene za premiju predanu u reosiguranje i kapitala društva za osiguranje za
prethodnu godinu,
4. izvještaj ovlaštenog aktuara kojim se potvrđuje adekvatnost vlastitih udjela
u tablicama maksimalnog pokrića društva za osiguranje, obzirom na kriterije iz
članka 4. ovog Pravilnika, te primjerenost postupaka, osnovica i mjerila društva
za osiguranje kod određivanja najveće vjerojatne štete za pojedine preuzete
osigurane rizike.
(2) Rok za dostavljanje izvješća iz stavka 1. ovoga članka je dva mjeseca po
proteku poslovne godine.

*Završne odredbe*
Članak 7.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/07-04/45
Urbroj: 326-01/07-1
Zagreb, 28. prosinca 2007.

Predsjednik Uprave
**Ante Samodol**, v. r.

Pravilnik, NN 4/2008-92
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)